NRF กางแผนปี 66 รุกหนัก “ฟู้ด รีเทล” ดันรายได้ 3-4 พันล้าน
NRF กางแผนปี 66 รุกหนัก “ฟู้ด รีเทล” ดันรายได้ 3-4 พันล้าน พัฒนาแพลตฟอร์ม e-Commerce ต่อยอดสู่ Omni-Channel อีกทั้งการเปิดร้านจำหน่ายสินค้าผลิตภัณฑ์จากเอเชีย
NRF กางแผนปี 66 รุกหนัก “ฟู้ด รีเทล” ดันรายได้ 3-4 พันล้าน พัฒนาแพลตฟอร์ม e-Commerce
7 มี.ค. 2566

บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF รายงานรายได้จากการขายในปี 2565 อยู่ที่ 2,294.4 ล้านบาท เพิ่มขึ้นร้อยละ 9 จากปี 2564 จากการเติบโตของกลุ่มธุรกิจ e-Commerce และการเติบโตอย่างก้าวกระโดดของกลุ่มธุรกิจอาหารสัตว์
โดย NRF มีผลกำไรขั้นต้นในปี 2565 อยู่ที่ระดับ 1,012.6 ล้านบาท เพิ่มขึ้น 196.1 ล้านบาท หรือเพิ่มขึ้นร้อยละ 24 ในส่วนอัตรากำไรขั้นต้นนั้นได้ปรับตัวเพิ่มขึ้นจากร้อยละ 38.9 ในปี 2564 เป็นร้อยละ 44.1 ในปี 2565 สืบเนื่องจากปริมาณการขายที่เพิ่มขึ้น และผลประโยชน์จากธุรกิจ e-Commerce ที่เพิ่มขึ้นจากผลิตภัณฑ์ สินค้าภายใต้แบรนด์ Prime Labs, SOL Trading และ WellPath การรับรู้รายได้ที่เพิ่มขึ้นจากบริษัท Indeem Group จำกัด ซึ่งเป็นกลุ่มผลิตภัณฑ์ที่มีอัตรากำไรขั้นต้นสูง
ส่วนกำไรก่อนหักภาษี ดอกเบี้ย ค่าเสื่อมราคา (EBITDA) ของปี 2565 อยู่ที่ 590.1 ล้านบาท เพิ่มขึ้น 76.5 ล้านบาท หรือเพิ่มขึ้นจากร้อยละ 23.5 ในปี 2564 เป็นร้อยละ 24.5 ในปี 2565 และเมื่อพิจารณากำไรสุทธิของบริษัทฯ ที่ได้มีการปรับตัวดีขึ้นในทิศทางเดียวกันในปี 2565 มีกำไรสุทธิของกลุ่มบริษัทฯ 267.6 ล้านบาท เพิ่มขึ้น 46 ล้านบาท หรือร้อยละ 21
นายแดน ปฐมวาณิชย์ ประธานเจ้าหน้าที่บริหาร NRF กล่าวว่า นอกเหนือจากการบริหารจัดการความเสี่ยง เชิงรุกในปี 2565 ที่ผ่านมา ภาพรวมของธุรกิจของบริษัทฯ ยังคงไปในทิศทางที่ดี โดยสามารถเห็นได้ผ่านทางรายได้และกำไรสุทธิในปี 2565 ที่เพิ่มขึ้น นอกจากนี้ บริษัทฯ ยังมั่นใจในกลยุทธ์ที่จะก้าวขึ้นเป็นผู้นำอุตสาหกรรมอาหารระดับโลกและการผลิตอาหารเพื่ออนาคต โดยยึดหลักลูกค้าเป็นที่หนึ่งในการรุกตลาด และหัวใจสำคัญของธุรกิจ คือ Food for Generations ด้วยวัตถุดิบที่มีคุณภาพ ผลิตอย่างมีมาตรฐาน ผลิตภัณฑ์อาหารเพื่อทุกเจเนอเรชั่น ส่งออกไปสู่ผู้บริโภคกว่า 30 ประเทศทั่วโลก
รายได้รวมจากการขายปี 2565 จำนวน 2,294.4 ล้านบาท มาจากการดำเนินงานในกลุ่มธุรกิจของบริษัทฯ ประกอบด้วย
ทั้งนี้ในปี 2566 NRF ตั้งเป้ารายได้ราว 3-4 พันล้านบาท จากการพัฒนาแพลตฟอร์มสำหรับผู้ประกอบการส่งเสริมช่องทาง e-Commerce และต่อยอดสู่ Omni-Channel อีกทั้งการเปิดร้านจำหน่ายสินค้าผลิตภัณฑ์จากเอเชีย (Asian Grocery Store) และนำเทคโนโลยี AI เข้ามาเสริมทัพในธุรกิจ พร้อมร่วมมือกับคู่ค้า พันธมิตร และบริษัทในเครือทั้งในประเทศและต่างประเทศ เพื่อช่วยเหลือ ผลักดัน และเสริมศักยภาพด้านการแข่งขันให้กับผู้ส่งออกและเกษตรกรไทย สู่ตลาดยุโรปและตลาดโลก เป็นการสร้างประสิทธิภาพสูงสุดให้กับอุตสาหกรรมของไทยอีกด้วย
สำหรับทิศทางการดำเนินธุรกิจในปี 2566 บริษัทฯ ให้ความสำคัญกับการพัฒนาธุรกิจที่เกี่ยวเนื่อง เพื่อเพิ่มโอกาสทางธุรกิจ เสริมความแข็งแกร่งทั้งภายในประเทศและทั่วโลก ตอกย้ำความเป็นผู้นำ “อาหารเพื่อทุกเจเนอเรชั่น (Food for Generations)” ด้วยกลยุทธ์หลัก คือ Direct to Consumer เพื่อเสริมแกร่งธุรกิจ e-Commerce ต่อยอดสู่ Omni Channels ชูศักยภาพกลุ่มธุรกิจ Specialty Food และธุรกิจ Climate Action ขับเคลื่อนบริษัทมุ่งสู่เป้าหมาย Net Zero โดย NRF ยังคงคำนึงถึงความสมดุลทางเศรษฐกิจ ผู้ถือหุ้น ผู้มีส่วนได้เสียทุกภาคส่วน สิ่งแวดล้อม และบรรษัทภิบาล เป็นสำคัญ